માનવમિત્ર, અમદાવાદ : ખાનગી શાળા સંચાલકોએ હવે નવરાત્રી વેકેશનના મુદ્દે સરકાર સામે બાંયો ચઢાવી છે. એટલું જ નહી, શાળાનું રજિસ્ટ્રેશન રદ કરો, જેલમાં નાખો, જે કરવું હોય તે કરો એવાં ઉચ્ચારણો સાથે સ્વનિર્ભર શાળા સંચાલકો સરકાર સામે જાણે લડી લેવાનું હોય એમ મક્કમતા સાથે મેદાને પડ્‌યા છે. બીજી તરફ સરકારે પણ વેકેશન નહીં આપતી શાળાને રૂ.૧ લાખ સુધીનો દંડ કરવાની ચીમકી આપી છે. જેને લઇ હવે નવરાત્રિ વેકેશનનો સમગ્ર મામલો ગરમાયો છે. ખાનગી શાળા સંચાલકોએ તો આ મામલે ગુજરાત હાઇકોર્ટમાં જાહેરહિતની રિટ અરજી દાખલ કરવાની ચીમકી પણ ઉચ્ચારી છે. તા.૧૯મી ઓકટોબરથી શાળાઓમાં પરીક્ષાઓ શરૂ થઇ રહી છે.